pythainlp/thaigov-v2-corpus-22032023 huggingface dataset:
วันพฤหัสบดีที่ 4 มีนาคม 2564
การท่าเรือแห่งประเทศไทยสนับสนุนสนามฝึกซ้อมฟุตซอลแก่ทีมฟุตซอลทีมชาติไทยสู้การแข่งขันกีฬาเอเชี่ยนอินดอร์และมาร์เชียลอาร์ทเกมส์ ครั้งที่ 6
การท่าเรือแห่งประเทศไทย (กทท.) กระทรวงคมนาคม ให้การสนับสนุนทีมฟุตซอลทีมชาติไทยในการใช้สนามฟุตซอลของ กทท. “โกดังสเตเดี้ยม” เพื่อฝึกซ้อมเตรียมความพร้อมแข่งขันกีฬาเอเชี่ยนอินดอร์และมาร์เชียลอาร์ทเกมส์ ครั้งที่ 6 ซึ่งจะจัดการแข่งขันในเดือนมีนาคม 2565
เรือโท ดร.ชำนาญ ไชยฤทธิ์ รองผู้อำนวยการการท่าเรือแห่งประเทศไทย ในฐานะประธานที่ปรึกษาสโมสรฟุตซอลการท่าเรือ กล่าวว่า กทท. ให้การสนับสนุนทีมฟุตซอลทีมชาติไทยในการใช้สนามฟุตซอลของ กทท. “โกดังสเตเดี้ยม” เพื่อฝึกซ้อมเตรียมความพร้อมแข่งขันกีฬาเอเชี่ยนอินดอร์และมาร์เชียลอาร์ทเกมส์ ครั้งที่ 6 ซึ่งประเทศไทยจะเป็นเจ้าภาพจัดการแข่งขันในเดือนมีนาคม 2565 โดยสนามฟุตซอลของ กทท. เป็นสนามที่ได้มาตรฐานสากล สามารถจุผู้ชมได้มากกว่า 1,200 ที่นั่ง มีพื้นสนามชนิดเดียวกับสนามที่ใช้ในการแข่งขันชิงแชมป์เอเชีย (AFC Champions League : ACL) และเป็นสนามแบบเปิดช่วยลดความเสี่ยงการแพร่กระจายของเชื้อไวรัส COVID-19 โดยจะเริ่มฝึกซ้อมระหว่างเดือนมกราคม - เดือนพฤษภาคม 2564
ในส่วนทีมฟุตซอลของสโมสรฟุตซอลการท่าเรือในฤดูกาล 2020 ที่ผ่านมา ได้ตำแหน่งรองแชมป์ฟุตซอลไทยแลนด์ลีก สำหรับในฤดูกาล 2021 ได้วางแผนฝึกซ้อมในช่วงต้นเดือนมีนาคม 2564 จนถึงก่อนการแข่งขันชิงแชมป์ฟุตซอลไทยแลนด์ลีก 2021 โดยจะฝึกซ้อมอย่างต่อเนื่องเพื่อเตรียมความพร้อมในการกลับมาครองความยิ่งใหญ่การแข่งขันฤดูกาลใหม่ที่กำลังจะมาถึง ซึ่งจะปรับเปลี่ยนและแก้เกมส์การแข่งขันจากฤดูกาลที่ผ่านมา และเพิ่มเเทคติกการเล่นสมัยใหม่ พร้อมเพิ่มผู้เล่นจากต่างประเทศเพื่อพัฒนาทีมขึ้นสู่ระดับสากลต่อไป
ทั้งนี้ ผลงานที่ผ่านมาของทีมฟุตซอลสโมสรการท่าเรือ ได้แชมป์ฟุตซอลไทยแลนด์ลีก 3 สมัย ในปี 2007, 2018 และ 2019 รวมทั้งแชมป์ในระดับอาเซียนของสหพันธ์ฟุตบอลอาเซียน (ASEAN FOOTBALL FEDERATION) 3 สมัยซ้อนในปี 2015, 2016 และ 2017
วันพุธที่ 24 มีนาคม 2564
เปิดตัว !  “ทัวร์เที่ยวไทย” ครม. อนุมัติกรอบวงเงิน 5,000 ล้านบาท ร่วมจ่าย (Co-pay) ร้อยละ 40 ของค่าใช้จ่ายแพ็กเกจนำเที่ยว
เปิดตัว !  “ทัวร์เที่ยวไทย” ครม. อนุมัติกรอบวงเงิน 5,000 ล้านบาท ร่วมจ่าย (Co-pay) ร้อยละ 40 ของค่าใช้จ่ายแพ็กเกจนำเที่ยว
นายอนุชา บูรพชัยศรี โฆษกประจำสำนักนายกรัฐมนตรี เผยที่ประชุมคณะรัฐมนตรี อนุมัติโครงการทัวร์เที่ยวไทย ของการท่องเที่ยวแห่งประเทศไทย โดยรัฐบาลสนับสนุนค่าเดินทางของประชาชนในลักษณะร่วมจ่าย (Co-pay) ร้อยละ 40 ของค่าใช้จ่ายแพ็กเกจนำเที่ยว แต่ไม่เกิน 5,000 บาท โดยต้องเป็นการเดินทางท่องเที่ยวข้ามจังหวัดในวันธรรมดา (วันอาทิตย์-วันพฤหัสบดี) ไม่ต่ำกว่า 3 วัน 2 คืน ไม่มีการกำหนดราคาขั้นต่ำ รวม 1,000,000 สิทธิ์ วงเงินงบประมาณ 5,000 ล้านบาท ตั้งแต่ พฤษภาคม. – สิงหาคม 2564 ผู้เข้าร่วมโครงการ ได้แก่ นักท่องเที่ยว ที่มีอายุ 18 ปีขึ้นไป ณ วันลงทะเบียน โดย นักท่องเที่ยว 1 คนสามารถใช้สิทธิ์ตามโครงการฯ ได้ 1 สิทธิ์ และได้รับการยกเว้นภาษีเงินได้บุคคลธรรมดาสำหรับประชาชนผู้ท่องเที่ยวที่ได้รับเงินสนับสนุนหรือประโยชน์ใด ๆ สำหรับ ผู้ประกอบการ ต้องเป็นบริษัทที่จดทะเบียนถูกต้องตามกฎหมายกับกรมการท่องเที่ยวก่อนวันที่ 1 ม.ค. 63 ผ่านการตรวจสอบคุณสมบัติโดยกรมการท่องเที่ยว สามารถรับนักท่องเที่ยวได้บริษัทละ 3,000 ราย
“โครงการทัวร์เที่ยวไทย เป็นการส่งเสริมฟื้นฟูธุรกิจภาคการท่องเที่ยวในประเทศตลอดห่วงโซ่อุปทาน ซึ่งที่ผ่านมาธุรกิจท่องเที่ยวช่วยสร้างรายได้หลักของประเทศสูงถึงร้อยละ 17 ของจีดีพี โดยครม. ยังมอบหมายให้การท่องเที่ยวแห่งประเทศไทยปรับกระบวนการตรวจสอบและป้องกันการทุจริตครอบคลุมทั้งระบบ เพื่อป้องกันไม่ให้เกิดการใช้ประโยชน์จากโครงการ ฯ โดยมิชอบด้วย” โฆษกรัฐบาลกล่าว
...................
วันอังคารที่ 23 มีนาคม 2564
กรมท่าอากาศยาน ร่วมลงนาม MOU ความร่วมมือขับเคลื่อนมาตรการบริหารจัดการผลไม้ ปี 2564 ด้านโลจิสติกส์
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ ให้เกียรติเป็นประธานในพิธีลงนาม MOU ความร่วมมือเพื่อขับเคลื่อนมาตรการบริหารจัดการผลไม้ ปี 2564 ด้านโลจิสติกส์ของกรมการค้าภายใน
โดยมีนายวัฒนศักดิ์ เสือเอี่ยม อธิบดีกรมการค้าภายใน ให้การต้อนรับ สำหรับกรมท่าอากาศยาน มีนายวิทวัส ภักดีสันติสกุล รองอธิบดีกรมท่าอากาศยาน (ด้านเศรษฐกิจ) เข้าร่วมลงนาม ในวันที่ 22 มีนาคม 2564 ณ ห้องบุรฉัตรไชยากร ชั้น 4 กระทรวงพาณิชย์
การลงนาม MOU ในครั้งนื้ กระทรวงพาณิชย์ ได้ร่วมกับภาคีเครือข่าย 3 ฝ่าย ได้แก่ หน่วยงานราชการ ภาคเอกชน และเกษตรกร (สมาคมผู้ค้าและส่งออกผลไม้ไทย ผู้แทนกลุ่มเกษตรกรที่ปลูกผลไม้จากทุกภาค สหกรณ์การเกษตรบ้านนาสาร จ. สุราษฏธานี เป็นต้น) สำหรับการร่วมลงนามมีหน่วยงานต่างๆ เข้าร่วม ดังนี้ กรมการค้าภายใน กรมท่าอากาศยาน บริษัท ไทยสมายล์แอร์เวย์ จำกัด บริษัท ไทย ไลอ้อน เมนทารี จำกัด บริษัท ไทยแอร์เอเชีย จำกัด บริษัท การบินกรุงเทพ จำกัด (มหาชน) บริษัท สายการบินนกแอร์ จำกัด (มหาชน) บริษัท ไปรษณีย์ไทย จำกัด และบริษัท ลาล่ามูฟ (ประเทศไทย) จำกัด
ในปีนี้ กรมการค้าภายใน จะดำเนินการบริหารจัดการ ผลไม้ฤดูการผลิต ปี 2564 และร่วมกิจกรรมรณรงค์การบริโภค ส่งเสริมการ จำหน่ายและเชื่อมโยงผลผลิตสู่ตลาดปลายทางแก่นักท่องเที่ยวทั้งชาวไทยและชาวต่างชาติ สำหรับปีนี้ คาดว่าจะมีผลไม้ประมาณ 5.4 ล้านตัน ( เพิ่มจากปีก่อน 23%) โดยมีผลผลิตเป้าหมาย คือ เงาะ มังคุด ลำไย ส้ม ลิ้นจี่ ลองกอง ทั้งนี้ ผู้ประกอบการสายการบินที่ลงนามใน MOU จะให้สิทธิพิเศษ แก่ผู้โดยสารให้สามารถนำผลไม้ โหลดใต้ท้องเครื่องบิน โดยจะไม่คิดค่าใช้จ่ายได้จำนวน 25 กิโลกรัม ในระหว่างเดือนเมษายน - ธันวาคม 2564
นายวิทวัสฯ ได้กล่าวเสริม ในส่วนของกรมท่าอากาศยานว่า ปัจจุบันกรมท่าอากาศยานดูแลรับผิดชอบท่าอากาศยาน จำนวน 29 แห่งทั่วประเทศ
จะให้การสนับสนุนในการจัดพื้นที่ภายในท่าอากาศยานเพื่อให้เกษตรกร จำหน่ายผลไม้ตามฤดูได้ และให้บริการกล่องบรรจุภัณฑ์ของ กรมการค้าภายใน เพื่อบรรจุผลไม้ขึ้นเครื่องบินเป็นการอำนวยความสะดวกให้แก่ผู้โดยสาร ภายใต้มาตรการความปลอดภัยด้านการบิน โดยสามารถรับกล่อง ได้ที่เคาน์เตอร์ประชาสัมพันธ์ ทุกแห่ง
ซึ่งความร่วมมือ MOU ในครั้งนี้ เป็นการขานรับนโยบายของ รัฐมนตรีว่าการกระทรวงคมนาคม ที่มอบให้กรมท่าอากาศยานส่งเสริม และสนับสนุนให้ท่าอากาศยานภูมิภาคเป็นศูนย์กลาง รวบรวมผลผลิต และกระจายสินค้าเกษตร และการตั้งศูนย์จัดจำหน่ายและส่งเสริมการตลาด และช่องทางการจัดจำหน่ายสินค้า OTOP ออกสู่ตลาด เพื่อช่วยเหลือ เกษตรกรให้สามารถจำหน่ายผลผลิตได้มากขึ้น และเพื่อส่งเสริมเศรษฐกิจฐากราก และกระจายรายได้ แต่ทั้งนี้ แม้กรมท่าอากาศยานจะมีการเปิดช่องทางเพื่ออำนวย ความสะดวกและสนับสนุน นโยบายของภาครัฐ แต่ยังเน้นย้ำให้เจ้าหน้าที่ ที่ปฏิบัติงานต้องปฏิบัติตามมาตรการ ป้องกันการแพร่เชื้อไวรัสโควิค 19 ( COVID - 19) อย่างเคร่งครัด
วันอังคารที่ 9 มีนาคม 2564
กรมการจัดหางาน ปั้น “นักจัดหางาน มืออาชีพ” ผ่านระบบอบรมออนไลน์
กรมการจัดหางาน ปรับรูปแบบการทำงานภาครัฐ ในยุคโควิด ฝึกอบรมเชิงปฏิบัติการหลักสูตรนักจัดหางานระดับต้น รุ่นที่ 1 แก่เจ้าหน้าที่ส่วนกลาง และส่วนภูมิภาค
วันที่ 8 มีนาคม 2564 นายสุชาติ พรชัยวิเศษกุล อธิบดีกรมการจัดหางาน เป็นประธานเปิด “การฝึกอบรมเชิงปฏิบัติการหลักสูตรนักจัดหางานระดับต้น รุ่นที่ 1” ณ ห้องประชุมศูนย์บริการจัดหางานเพื่อคนไทย ชั้น1 กรุงเทพมหานคร โดยโครงการดังกล่าวเป็นหนึ่งในการฝึกอบรมหลักสูตร “นักจัดหางาน มืออาชีพ” ซึ่งแบ่งเป็น 2 ระดับ คือ นักจัดหางานระดับต้นและนักจัดหางานระดับกลาง ที่ผ่านมาตั้งแต่ปี 2562 -2563 มีผู้จบหลักสูตรจำนวน 100 คน สำหรับปีงบประมาณ 2564 กรมการจัดหางาน ตั้งเป้าจัดฝึกอบรมเชิงปฏิบัติการ “นักจัดหางานระดับต้น” จำนวน 3 รุ่น ซึ่งในครั้งนี้ เป็นการเปิดฝึกอบรมฯ รุ่นที่ 1 มีผู้เข้าร่วมประกอบด้วยเจ้าหน้าที่จากสำนักงานจัดหางานจังหวัด สำนักงานจัดหางานกรุงเทพมหานครพื้นที่ 1-10 และเจ้าหน้าที่กองพัฒนาระบบบริการจัดหางาน จำนวนทั้งสิ้น 30 คน มีกำหนดอบรมเป็นระยะเวลา 5 วัน ผ่านระบบเทคโนโลยีสารสนเทศและการสื่อสารแบบออนไลน์ที่รองรับการเรียนและพัฒนาในลักษณะการสื่อสารแบบสองทาง (VDO Conference) แทนรูปแบบการจัดฝึกอบรมแบบเดิม เพื่อป้องกันการเกิดผลกระทบต่อสุขภาพของผู้เข้ารับการอบรม และลดความเสี่ยงในการแพร่ระบาดของโรคโควิด-19
อธิบดีกรมการจัดหางาน กล่าวว่า การปรับตัวเข้าสู่ “วิถีชีวิตใหม่” หรือ “New Normal” ส่งผลให้รูปแบบการทำงานและอาชีพต่าง ๆ ต้องพึ่งพาการใช้เทคโนโลยีดิจิทัล และเน้นการพัฒนาตนเองอยู่เสมอ จึงเป็นทางรอดท่ามกลางวิกฤติ และเพื่อให้ทันต่อสถานการณ์การเปลี่ยนแปลงสู่อนาคต อย่างไรก็ดีกรมการจัดหางานมีภารกิจในการส่งเสริมให้ประชาชนมีงานทำ มีรายได้ที่เหมาะสม รับรู้ข่าวสารตลาดแรงงานที่ทันสมัยรวดเร็ว ช่วยลดปัญหาการว่างงานและการขาดแคลนแรงงาน โดยให้บริการกับประชาชนทุกกลุ่มเป้าหมาย
“ การพัฒนาศักยภาพบุคลากรให้เป็นนักจัดหางานมืออาชีพ ถือว่ามีความสำคัญเป็นอย่างยิ่ง ทั้งนี้ เพื่อให้บุคลากรทราบวิวัฒนาการการให้บริการจัดหางานภาครัฐที่มีการเปลี่ยนแปลง เพื่อให้ทันต่อสถานการณ์ปัจจุบัน และเป็นกำลังสำคัญที่จะต้องนำความรู้ ความสามารถไปปรับใช้ให้เกิดทักษะและความเชี่ยวชาญ และเป็นเครื่องมือในการขับเคลื่อน เพื่อให้ความช่วยเหลือประชาชนที่ได้รับผลกระทบจากวิกฤตการณ์แพร่ระบาดของโรคติดเชื้อไวรัสโคโรนา 2019 (COVID - 19) รวมทั้งเพิ่มประสิทธิภาพการบริการจัดหางานภาครัฐให้เกิดผลอย่างเป็นรูปธรรม ซึ่ง “นักจัดหางานมืออาชีพ” จะต้องเริ่มต้นจาก “การพัฒนาตนเอง” เป็นลำดับแรก โดยโครงการฝึกอบรมฯ ในวันนี้ ก็เป็นหนึ่งในหลายโครงการที่มุ่งพัฒนาบุคลากรภาครัฐ เพื่อช่วยเหลือประชาชนที่ได้รับผลกระทบจากวิกฤตการณ์แพร่ระบาดของโรคโควิด-19 และยุคแห่งการปรับตัวสู่ วิถีชีวิตใหม่ ” อธิบดีกรมการจัดหางาน กล่าว
สำหรับผู้ที่ต้องการหางานทำ ต้องการเปลี่ยนงาน และนายจ้าง/สถานประกอบการที่มีความประสงค์จ้างคนเข้าทำงาน สามารถสอบถามรายละเอียดเพิ่มเติมได้ที่สำนักงานจัดหางานจังหวัด สำนักงานจัดหางานกรุงเทพมหานครพื้นที่ 1 – 10 หรือที่สายด่วนกระทรวงแรงงาน โทร.1506 กด 2 กรมการจัดหางาน และสายด่วนกรมการจัดหางาน 1694
วันพุธที่ 17 มีนาคม 2564
​“รมว.วราวุธ นำทีม ทส. หารือแนวทางลด CO₂ ร่วมกับกระทรวงพลังงาน เพื่อให้ประชาชนมีคุณภาพชีวิตที่ดี”
​“รมว.วราวุธ นำทีม ทส. หารือแนวทางลด CO₂ ร่วมกับกระทรวงพลังงาน เพื่อให้ประชาชนมีคุณภาพชีวิตที่ดี”
“รมว.วราวุธ นำทีม ทส. หารือแนวทางลด CO₂ ร่วมกับกระทรวงพลังงาน เพื่อให้ประชาชนมีคุณภาพชีวิตที่ดี”
วันที่ 17 มีนาคม 2564 เวลา 10.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม เข้าร่วมประชุมนโยบายการเปลี่ยนแปลงสภาพภูมิอากาศและการจัดทำยุทธศาสตร์ระยะยาวการปล่อยก๊าซเรือนกระจกต่ำของประเทศไทย (Thailand Long-Term Strategies on Climate Change Mitigation) ร่วมกับหน่วยงานในสังกัดกระทรวงพลังงาน และองค์กรที่เกี่ยวข้อง โดยมี นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน เป็นประธาน ณ ห้องบัญชาการยุทธศาสตร์ ชั้น 25 กระทรวงพลังงาน
สำหรับการประชุมครั้งนี้เป็นการประชุมครั้งแรก ในการหารือแนวทางลดก๊าซเรือนกระจกของประเทศไทย โดยมีผู้บริหารหน่วยงานของกระทรวงทรัพยากรธรรมชาติและสิ่งแวดล้อม ได้แก่ นางรวีวรรณ ภูริเดช เลขาธิการสำนักงานนโยบายและแผนทรัพยากรธรรมชาติและสิ่งแวดล้อม นางรุ่งนภา พัฒนภิบูลย์ รองอธิบดีกรมอุทยานแห่งชาติ สัตว์ป่า และพันธุ์พืช นางชญานันท์ ภักดีจิตต์ ผู้ช่วยปลัดกระทรวงทรัพยากรธรรมชาติและสิ่งแวดล้อม นายเกียรติชาย ไมตรีวงษ์ ผู้อำนวยการองค์การบริหารจัดการก๊าซเรือนกระจก เข้าร่วมประชุมด้วย
โดยที่ประชุมได้มีการหารือถึงความร่วมมือระหว่างกระทรวงทรัพยากรธรรมชาติและสิ่งแวดล้อมกับกระทรวงพลังงาน ในการแก้ปัญหาสภาวะก๊าซเรือนกระจก อีกทั้ง ยังได้พิจารณาถึงนโยบายการเปลี่ยนแปลงสภาพภูมิอากาศและการจัดทำยุทธศาสตร์ระยะยาวการปล่อยก๊าซเรือนกระจกต่ำของประเทศไทย ทิศทางการดำเนินงานนโยบายด้านพลังงานของไทย การเข้าสู่ Carbon Neutrality Scenario ในภาคพลังงานของไทยและมุมมองของภาคเอกชน แนวทางการใช้กลไกทางเศรษฐศาสตร์ เพื่อส่งเสริมและขับเคลื่อน Carbon Neutrality Scenario ของไทย
นายวราวุธ กล่าวถึงการประชุมครั้งนี้ว่า นโยบายแก้ปัญหาก๊าซเรือนกระจกนี้มีความสำคัญมาก กระทรวงทรัพยากรธรรมชาติและสิ่งแวดล้อมมีเป้าหมายในการเพิ่มพื้นที่ป่าของประเทศให้ได้ ร้อยละ 40 ของพื้นที่ทั้งหมด แต่จากการคำนวณอัตราการปล่อยก๊าซคาร์บอนไดออกไซด์ (CO₂) แล้ว พบว่า ยังไม่เพียงพอต่อการดูดซับก๊าซดังกล่าว ดังนั้นมาตรการที่สำคัญอีกขั้น คือการหาแนวทางในการลดการปล่อยก๊าซคาร์บอนไดออกไซด์ เพื่อให้ประชาชนมีคุณภาพสิ่งแวดล้อมในการดำเนินชีวิตที่ดีต่อไป
“วันนี้ต้องขอบคุณภาคเกษตรกร โดยเฉพาะภาคของอ้อย ซึ่งที่ผ่านมามีการลดการเผาในการเกษตรไปกว่า ร้อยละ 80 และในภาพรวมมีทิศทางที่ดีขึ้น ทั้งนี้ การดำเนินการทั้งหมด จำเป็นต้องเร่งสร้างการรับรู้ ความเข้าใจกับพี่น้องประชาชน โดยมุ่งสร้างผลกระทบต่อวิถีชีวิตของพี่น้องประชาชนให้น้อยที่สุด เพื่อคุณภาพชีวิตของลูกหลานพวกเราในอนาคต” นายวราวุธ กล่าวเพิ่มเติม
นายจตุพร ได้กล่าวเสริมในช่วงท้ายว่า “จำเป็นต้องมีการทำผังพลังงาน เสมือนมีผังเมือง ซึ่งจะเป็นแนวทางให้ทั้ง 2 กระทรวงดำเนินงานได้อย่างราบรื่น บนทิศทางที่ชัดเจนต่อไป”
วันจันทร์ที่ 15 มีนาคม 2564
ปรับเกณฑ์ค่ารักษาข้าราชการติดเชื้อ HIV - ไตวายเรื้อรัง
...
แจ้งข่าวบอกกล่าว... สำหรับผู้มีสิทธิเบิกจ่ายค่ารักษาพยาบาล (สวัสดิการรักษาพยาบาลข้าราชการ) กรมบัญชีกลาง ได้ปรับปรุงหลักเกณฑ์และอัตราค่ารักษาพยาบาล กรณีผู้มีสิทธิหรือบุคคลในครอบครัว ซึ่งได้รับการวินิจฉัยจากแพทย์ว่าเป็นผู้ป่วยโรคไตวายเรื้อรังที่เป็นผู้ติดเชื้อเอชไอวีและมีความจำเป็นต้องล้างไต ให้มีสิทธิได้รับค่าฟอกเลือดด้วยเครื่องไตเทียมที่สถานพยาบาลของรัฐและเอกชน จากเดิมครั้งละไม่เกิน 2,000 บาท ปรับเพิ่มเป็นครั้งละไม่เกิน 4,000 บาท
.
การปรับอัตราค่ารักษานี้ เพื่อบรรเทาภาระค่าใช้จ่ายให้แก่ผู้มีสิทธิและบุคคลในครอบครัว ให้สามารถเข้าถึงบริการสาธารณสุขได้อย่างทั่วถึง มีคุณภาพชีวิตที่ดีขึ้น สอดคล้องกับสิทธิของสำนักงานหลักประกันสุขภาพแห่งชาติ ที่ได้ปรับอัตราการจ่ายเงินชดเชยค่าบริการฟอกเลือดด้วยเครื่องไตเทียมให้ผู้ป่วยสามารถเข้าถึงได้มากขึ้นไปก่อนหน้านี้แล้ว
.
หลักเกณฑ์ดังกล่าว จะเริ่มมีผลตั้งแต่วันที่ 15 มี.ค. 64 เป็นต้นไป โดยผู้มีสิทธิและบุคคลในครอบครัวที่ต้องการเข้ารับการรักษา สามารถตรวจสอบการให้บริการกับสถานพยาบาลเอกชนได้จากแอพพลิเคชัน “CGD.iHealthCare” เลือกเมนูสถานพยาบาลที่เข้าร่วม เลือกกลุ่มเฉพาะโรค (ฟอกไต) และใส่จังหวัดหรือชื่อสถานพยาบาลที่ต้องการค้นหา หรือติดต่อสอบถามที่ Call Center กรมบัญชีกลาง 0 2270 6400
#ไทยคู่ฟ้า #รวมไทยสร้างชาติ #ร่วมต้านโควิด19
-------------------
วันจันทร์ที่ 8 มีนาคม 2564
วธ.เปิดอบรมเสริมสร้างบุคลิกภาพและพัฒนาสมรรถนะการปฏิบัติงานพิธีฯ ตำแหน่ง “จ่าปี่”  เน้นมีความรู้ ความสามารถปฏิบัติงานได้อย่างถูกต้องตามขนบธรรมเนียมและจารีตประเพณีของราชสำนัก
วธ.เปิดอบรมเสริมสร้างบุคลิกภาพและพัฒนาสมรรถนะการปฏิบัติงานพิธีฯ ตำแหน่ง “จ่าปี่”  เน้นมีความรู้ ความสามารถปฏิบัติงานได้อย่างถูกต้องตามขนบธรรมเนียมและจารีตประเพณีของราชสำนัก
วธ.เปิดอบรมเสริมสร้างบุคลิกภาพและพัฒนาสมรรถนะการปฏิบัติงานพิธีฯ ตำแหน่ง“จ่าปี่”เน้นมีความรู้ ความสามารถปฏิบัติงานได้อย่างถูกต้องตามขนบธรรมเนียมและจารีตประเพณีของราชสำนัก
เมื่อเร็วๆนี้ นางยุพา ทวีวัฒนะกิจบวร ปลัดกระทรวงวัฒนธรรม เป็นประธานพิธีเปิดโครงการเสริมสร้างบุคลิกภาพและพัฒนาสมรรถนะการปฏิบัติงานพิธี หลักสูตรพัฒนาบุคลิกภาพและเสริมสร้างสมรรถนะการปฏิบัติงานพิธี (บรรจุใหม่) รุ่นที่1ประจำปีงบประมาณ พ.ศ. 2564 โดยมี นายวินัย วรวัตร์ ผู้อำนวยการศูนย์เทคโนโลยีสารสนเทศและการสื่อสาร รักษาราชการแทนผู้อำนวยการกองพิธีการศพที่ได้รับพระราชทาน ผู้บริหาร ข้าราชการ และเจ้าหน้าที่ที่เกี่ยวข้องเข้าร่วม ณ อาคารไทยนิทัศน์ ศูนย์วัฒนธรรมแห่งประเทศไทย โดยมีเจ้าหน้าที่บรรจุใหม่เข้าอบรมครั้งนี้ 16 คน
ปลัดกระทรวงวัฒนธรรม กล่าวว่า กระทรวงวัฒนธรรม (วธ.)สนองงานตามพระบรมราโชบายอย่างสมพระเกียรติ และเป็นการสืบทอดขนบธรรมเนียม จารีตประเพณีของราชสำนักเกี่ยวกับพิธีการศพที่ได้รับพระราชทาน โดยภารกิจพิธีการศพที่ได้รับพระราชทานเป็นภารกิจที่ต้องปฏิบัติให้ถูกต้องตามแนวปฏิบัติที่สำนักพระราชวังกำหนด ซึ่งเป็นไปตามโบราณราชประเพณีของราชสำนัก เจ้าหน้าที่ผู้ปฏิบัติงานต้องได้รับการอบรมฝึกฝนให้มีความรู้ความเชี่ยวชาญ และมีความพร้อมในการปฏิบัติงานตามหมายรับสั่งมิให้บกพร่อง
ทั้งนี้การอบรมดังกล่าวจัดขึ้นเพื่อให้ผู้เข้ารับการฝึกอบรมมีความรู้ ความเข้าใจ สามารถเป็นผู้ปฏิบัติงานพิธีการศพที่ได้รับพระราชทานได้ โดยเฉพาะตำแหน่งเจ้าหน้าที่ปฏิบัติงานพิธี (จ่าปี่)ซึ่งเป็นตำแหน่งที่ต้องให้ผู้เข้ารับการฝึกอบรม มีความรู้ ความเข้าใจ สามารถอธิบายกฎระเบียบ วิธีปฏิบัติพิธีการศพที่ได้รับพระราชทานได้อย่างถูกต้องและผู้เข้ารับการฝึกอบรม จะต้องมีความรู้ ความเข้าใจ และมีทักษะในการเป่าปี่ไฉน เพลงพญาโศกลอยลมที่สำคัญเพื่อให้ผู้เข้ารับการฝึกอบรม สามารถปฏิบัติงานพิธีการศพที่ได้รับพระราชทานได้อย่างถูกต้องแม่นยำและถูกต้องตามขนบธรรมเนียมและจารีตประเพณีของราชสำนัก ซึ่งการเสริมสร้างสมรรถนะให้กับบุคลากรเป็นแนวทางหนึ่งในการพัฒนาคนและสังคมไทยตามนโยบายรัฐบาล ซึ่งถือเป็นเรื่องที่มีความละเอียดอ่อนและมีความสำคัญ ดังนั้น ขอให้ผู้ที่ผ่านการอบรมครั้งนี้ นำความรู้ที่ได้รับไปใช้ในการปฏิบัติงานได้อย่างมีประสิทธิภาพ
ทั้งนี้ ปี่ไฉน ใช้เป่านำหมู่กลองชนะ สำหรับประโคมในงานพระราชทานเพลิงศพที่ได้รับพระราชทาน คนเป่าปี่นำ เรียกว่า จ่าปี่
----------------------
วันพฤหัสบดีที่ 25 มีนาคม 2564
ธ.ก.ส. เตือนระวังผู้แอบอ้างใช้ LINE Account ปลอม หลอกโอนเงินค่าทำสัญญาเงินกู้
ธ.ก.ส.เตือนเกษตรกรลูกค้าและ ปชช.ทั่วไป ระวังแอบอ้างเป็น LINE Account ของธนาคาร ลวงผู้ต้องการกู้เงิน ให้โอนเงินค่าทำสัญญาเพื่อที่จะกู้เงินได้ ย้ำ ธ.ก.ส.ไม่มีนโยบายอนุมัติสินเชื่อผ่าน LINE Account หากต้องการขอสินเชื่อสามารถติดต่อได้โดยตรงที่ ธ.ก.ส.
ธ.ก.ส. เตือน ! เกษตรกรลูกค้าและประชาชนทั่วไป ระวังการแอบอ้างเป็น LINE Account ของธนาคาร ลวงผู้ต้องการกู้เงิน ให้โอนเงินค่าทำสัญญาเพื่อที่จะกู้เงินได้ ย้ำ ! ธ.ก.ส. ไม่มีนโยบายอนุมัติสินเชื่อผ่าน LINE Account หากต้องการขอสินเชื่อสามารถติดต่อได้โดยตรงที่ ธ.ก.ส.ทุกสาขาทั่วประเทศ
นายสมเกียรติ กิมาวหา รองผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ด้วยขณะนี้มีกลุ่มผู้ไม่หวังดี ใช้ช่องทาง LINE Official Account ชื่อ “ธกส การเกษตร” แอบอ้างว่าเป็นบัญชีของธนาคาร โดยอ้างว่าจะมีการให้สินเชื่อ แต่ต้องโอนเงินชำระเงินค่าจัดทำสัญญาจำนวน 390 บาทก่อน จากนั้นจะได้รับเงินกู้ ซึ่งพบผู้เสียหายจากกรณีดังกล่าวหลายราย นั้น
ธ.ก.ส. ขอเรียนว่า ธ.ก.ส. ไม่มีนโยบายในการอนุมัติสินเชื่อหรือให้ลูกค้าชำระเงินค่าจัดทำสัญญาเงินกู้ผ่านทาง LINE Account จึงขอให้เกษตรกรลูกค้าและประชาชนทั่วไปอย่าหลงเชื่อหรือโอนเงินไปให้บุคคลดังกล่าว ทั้งนี้ ธ.ก.ส. มี LINE Official ที่ใช้ชื่อว่า “BAAC Family” มีวัตถุประสงค์เพื่อเป็นช่องทางในการสื่อสารข้อมูลด้านผลิตภัณฑ์ การให้บริการหรือข้อมูลข่าวสารสำคัญไปยังลูกค้า รวมถึงการแจ้งความประสงค์เบื้องต้นในการขอใช้บริการสินเชื่อบางประเภทกับ ธ.ก.ส. เท่านั้น ซึ่งสามารถสังเกตได้จากชื่อ LINE Account “BAAC Family” โดยมีโลโก้ ธ.ก.ส. และสัญลักษณ์รูปโล่สีเขียวที่บริเวณหน้าชื่อ และมียอดผู้ติดตามปัจจุบันกว่า 8 ล้านคน
หากลูกค้ามีความประสงค์ขอสินเชื่อสามารถติดต่อได้ที่ ธ.ก.ส. ทุกสาขาทั่วประเทศ หรือสอบถามข้อมูลเพิ่มเติมได้ที่ Call Center 02 555 0555 ได้ตลอด 24 ชั่วโมง นอกจากนี้ ลูกค้าสามารถติดตามข่าวสารของธนาคารหรือสอบถามข้อมูลเพิ่มเติมได้ผ่านช่องทาง เว็บไซต์ www.baac.or.th Facebook Page “ธกส BAAC Thailand” และ “ธกส บริการด้วยใจ” ทั้งนี้ ธนาคารจะดําเนินการเอาผิดตามขั้นตอนทางกฎหมายกับผู้ที่หลอกลวงในลักษณะดังกล่าวต่อไป
วันอังคารที่ 23 มีนาคม 2564
ดีอีเอส ตั้งเป้าปี 64 ดึงประชาชนเพิ่มมีส่วนร่วมจัดการปัญหาข่าวปลอม
ดีอีเอส ตั้งเป้าปี 64 ดึงประชาชนเพิ่มมีส่วนร่วมจัดการปัญหาข่าวปลอม
กระทรวงดิจิทัลฯ เล็งต่อยอดการทำงานของศูนย์ต่อต้านข่าวปลอม เพิ่มบทบาทประชาชนมีส่วนร่วมจัดการปัญหาข่าวปลอม ปลื้มมีผู้เข้าถึงข้อมูลข่าวสารที่ตรวจสอบแล้วผ่านช่องทางต่างๆ 16.7 ล้านคน สร้างบุคลากรและเครือข่ายผู้ประสานงานทั้งภาครัฐ/เอกชน ไม่ต่ำกว่า 400 คน และมีเครือข่ายผู้ประสานงานกว่า 300 หน่วยงาน ในการตรวจสอบและแจ้งเรื่องที่มีผลกระทบต่อประชาชน
นางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม (ดีอีเอส) ปฏิบัติหน้าที่ ผู้อำนวยการศูนย์ต่อต้านข่าวปลอม กล่าวว่า ปีนี้เตรียมต่อยอดการทำงานของ โครงการศูนย์ประสานงานและแก้ไขปัญหาข่าวปลอม ที่ดำเนินงานโดยสำนักงานปลัดกระทรวงดิจิทัลฯ มีวัตถุประสงค์หลักเพื่อสนับสนุนการดำเนินงานของ ศูนย์ต่อต้านข่าวปลอม ให้เพิ่มระดับการสร้างความมีส่วนร่วมกับประชาชน ในการจัดการปัญหาข่าวปลอม
ที่ผ่านมา ศูนย์ต่อต้านข่าวปลอม ประสบความสำเร็จแล้วระดับหนี่ง ในการสร้างความตระหนักรู้แก่ประชาชน ในการรับข้อมูลข่าวสารอย่างมีวิจารณญาณ ก่อนจะเผยแพร่หรือส่งต่อบนอินเทอร์เน็ตหรือสื่อสังคมออนไลน์ ผ่านช่องทางประชาสัมพันธ์ข่าวสารที่ผ่านการยืนยันแล้ว และเป็นช่องทางสำหรับรับแจ้งเบาะแสของข้อมูลเท็จที่เผยแพร่อยู่ในสังคม 5 ช่องทาง ได้แก่
1.บัญชีไลน์ทางการ @antifakenewscenter มีผู้ติดตามกว่า 2.39 ล้านคน @antifakenewscenter 2.เพจเฟซบุ๊ก Anti-Fake News Center Thailand จำนวนผู้ติดตาม 72,810 คน 3.ทวิตเตอร์ @AFNCTHAILAND มีผู้ติดตาม 8,991 คน 4. เว็บไซต์ www.antifakenewscenter.com มีประชาชนเข้าถึงข้อมูลข่าวสารที่ผ่านการตรวจสอบแล้วกว่า 5.2 ล้านครั้ง และ 5.ศูนย์บริการข้อมูลภาครัฐ GCC1111 กด 87
“จากการวิเคราะห์ข้อมูลเชิงลึกพบว่า ในภาพรวมประชาชนมีการเข้าถึง (Reach) โพสต์ต่างๆ ของศูนย์ต่อต้านข่าวปลอม จำนวน 16.97 ล้านคน (ข้อมูลตั้งแต่วันที่ 1 พ.ย.62 – 10 มี.ค. 64) และได้รับความสนใจจากสื่อหลักนำข้อมูลไปนำเสนอผ่านช่องทางสื่อโทรทัศน์ สื่อสิ่งพิมพ์ และสื่อออนไลน์ต่าง ๆ กว่า 1.83 ล้านครั้ง” นางสาวอัจฉรินทร์กล่าว
ที่ผ่านมา มีการนำเสนอข้อมูลที่ผ่านการตรวจสอบไปแล้ว จำนวน 1,399 เรื่อง จำแนกตามกลุ่มข่าว ดังนี้ ด้านสุขภาพ จำนวนเผยแพร่ 897 เรื่อง ด้านนโยบายรัฐ 362 เรื่อง ด้านภัยพิบัติ 80 เรื่อง และด้านเศรษฐกิจ 60 เรื่อง
นอกจากนี้ ยังมีการพัฒนาบุคลากรและเครือข่ายผู้ประสานงาน ทั้งภาครัฐและภาคเอกชน ไปแล้วกว่า 400 คน เพื่อให้สามารถปฏิบัติงานด้านการวิเคราะห์เนื้อหา บริหารการข่าว และการรับแจ้งเตือนผ่านช่องทางต่างๆ ภายใต้โครงการ และดำเนินการประสานงานกับหน่วยงานต่าง ๆ ที่เกี่ยวข้อง รวมไปถึงประชาชนและสื่อมวลชน อีกทั้ง มีเครือข่ายผู้ประสานงานกว่า 300 หน่วยงาน ในการตรวจสอบและแจ้งเรื่องที่มีผลกระทบต่อประชาชน สังคม เศรษฐกิจ หรือความมั่นคงของประเทศในวงกว้าง
โดยโครงการได้พัฒนาระบบออนไลน์ เพื่อใช้สำหรับการประสานงานของเครือข่ายเพื่อใช้ตรวจสอบข่าวปลอม ตลอดจนสร้างความร่วมมือกับกลุ่มผู้ประกอบวิชาชีพสื่อสารมวลชน เพื่อขยายเครือข่ายความร่วมมือในการนำเสนอและตรวจสอบข้อมูลข่าวสารร่วมกับสื่อมวลชน ซึ่งเป็นสื่อหลักที่มีผู้ติดตามเป็นจำนวนมาก และการนำเสนอส่งผลกระทบโดยตรงต่อการชี้นำทางสังคม
******************
วันศุกร์ที่ 12 มีนาคม 2564
การรถไฟแห่งประเทศไทยลงนามบันทึกข้อตกลงความร่วมมือกับ บริษัท ไปรษณีย์ไทย จำกัด ในการใช้ทรัพยากรเครือข่ายด้านบริการรับส่งสินค้าร่วมกัน
การลงนามบันทึกข้อตกลงความร่วมมือ (เอ็มโอยู) การใช้ทรัพยากรเครือข่ายที่มีอยู่ร่วมกันระหว่าง การรถไฟแห่งประเทศไทย และบริษัทไปรษณีย์ไทย จำกัด
เมื่อวันที่ 12 มีนาคม 2564 เวลา 09.30 น. ณ อาคารภาณุรังษีไปรษณียาคาร นายนิรุฒ มณีพันธ์ ผู้ว่าการรถไฟแห่งประเทศไทย และนายกาหลง ทรัพย์สะอาด ประธานเจ้าหน้าที่บริหาร สายงานปฏิบัติการ รักษาการในตำแหน่งกรรมการผู้จัดการใหญ่ บริษัท ไปรษณีย์ไทย จำกัด ได้ร่วมลงนามบันทึกข้อตกลงความร่วมมือ (เอ็มโอยู) การใช้ทรัพยากรเครือข่ายที่มีอยู่ร่วมกันระหว่าง การรถไฟแห่งประเทศไทย และบริษัทไปรษณีย์ไทย จำกัด เพื่อเพิ่มประสิทธิภาพการให้บริการรับส่งสินค้า และเสริมสร้างความแข็งแกร่งให้กับระบบขนส่งโลจิสติกส์ของประเทศ
นายนิรุฒ มณีพันธ์ ผู้ว่าการรถไฟแห่งประเทศไทย กระทรวงคมนาคม เปิดเผยว่า การลงนามบันทึกข้อตกลงความร่วมมือครั้งนี้ถือเป็นจุดเริ่มต้นสำคัญที่ทำให้ รฟท. และบริษัท ไปรษณีย์ไทย จำกัด ซึ่งเป็น 2 หน่วยงานที่มีบทบาทในการให้บริการรับส่งสินค้าของประเทศมาอย่างยาวนาน ได้สามารถนำทรัพยากรและเครือข่ายที่มีอยู่ทั้ง 2 ฝ่าย มาพัฒนาการให้บริการด้านการขนส่งและนำจ่ายสินค้าร่วมกันได้เกิดประโยชน์และมีประสิทธิภาพเพิ่มขึ้น ซึ่งสอดคล้องกับนโยบายของ รฟท. ที่มุ่งเน้นเพิ่มประสิทธิภาพการให้บริการอยู่ตลอดเวลาเพื่อประโยชน์ของคนไทย
ทั้งนี้ เบื้องต้นจะมีบริการที่ รฟท. และบริษัท ไปรษณีย์ไทย จำกัด ร่วมกันดำเนินการ ได้แก่ 1. บริการนำจ่ายสิ่งของถึงมือผู้รับปลายทาง (ในประเทศ) 2.บริการขนส่งสิ่งของทั้งในประเทศและระหว่างประเทศ 3. การใช้พื้นที่ของการรถไฟฯในการขยายเครือข่ายที่ทำการไปรษณีย์และหรือจัดตั้งศูนย์กระจายสินค้า ตลอดจนบริการอื่น ๆ เพิ่มเติมในอนาคต
ท้ายนี้การรถไฟฯ คาดหวังว่าจากการลงนามบันทึกความร่วมมือครั้งนี้จะช่วยให้ทั้ง 2 องค์กร สามารถบริหารจัดการทรัพยากรด้านการให้บริการรับส่งสินค้าร่วมกันได้อย่างมีประสิทธิภาพ สามารถลดต้นทุนที่ซ้ำซ้อน เกิดความคุ้มค่าในการจัดการ และทำให้ประชาชนได้รับความสะดวกในการใช้บริการรับส่งสินค้ากับ รฟท. และบริษัท ไปรษณีย์ไทย จำกัด ตลอดจนส่งผลดีต่อการพัฒนาระบบขนส่งโลจิสติกส์ของประเทศ ให้มีศักยภาพในการแข่งขันเพิ่มขึ้นในระยะยาวต่อไป
วันพุธที่ 24 มีนาคม 2564
สธ.ร่วม สตม.ส่งตัวผู้ต้องกักติดเชื้อโควิด 19 ที่ไม่มีอาการ เข้าดูแลที่ รพ.สนาม สตม.
รองนายกรัฐมนตรีและรัฐมนตรีว่าการกระทรวงสาธารณสุข พร้อมผู้บัญชาการ สตม. ตรวจเยี่ยมการส่งตัวผู้ต้องกักติดเชื้อโควิด 19 ที่ไม่มีอาการจำนวน 100 คน ไปดูแลรักษาต่อที่โรงพยาบาลสนาม ย้ำเป็นไปตามมาตรฐานการป้องกันควบคุมโรค ไม่แพร่เชื้อสู่ชุมชน
วันนี้ (24 มีนาคม 2564) ที่ โรงพยาบาลสนามชั่วคราวสำนักงานตรวจคนเข้าเมือง กทม. นายอนุทินชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย พล.ต.ท.สมพงษ์ ชิงดวงผู้บัญชาการสำนักงานตรวจคนเข้าเมือง (ผบช.สตม.) และผู้บริหารกระทรวงสาธารณสุข ตรวจเยี่ยมการส่งตัวผู้ต้องกักติดเชื้อโควิด 19 ที่ไม่มีอาการ จากสถานกักกันจำนวน 100 คน ไปดูแลรักษาต่อเนื่องที่โรงพยาบาลสนามโดยนายอนุทิน กล่าวว่า ภายหลังตรวจพบการติดเชื้อโควิด 19 ในกลุ่มผู้ต้องกักที่เป็นผู้หลบหนีเข้าเมืองผิดกฎหมาย กระทรวงสาธารณสุข โดยกรมควบคุมโรค ร่วมกับ สำนักงานตำรวจแห่งชาติและกรุงเทพมหานครได้เข้าไปดำเนินการควบคุมป้องกันโรค พร้อมคัดกรองเชิงรุกในผู้ต้องกักทั้งหมดและเจ้าหน้าที่ที่ดูแล โดยได้แยกผู้ต้องกักติดเชื้อที่ไม่มีอาการรวมทั้งผู้ติดเชื้อรายใหม่ออกมาดูแลที่โรงพยาบาลสนาม เพื่อลดความแออัด ป้องกันการติดเชื้อในสถานกักตัว
ทั้งนี้ ในการจัดเตรียมโรงพยาบาลสนาม เป็นไปตามมาตรฐานการป้องกันควบคุมโรค ทั้งการรักษา ระบบระบายอากาศ การจัดการขยะติดเชื้อ โดยจะมีการตรวจวัดไข้ทุกวัน หากมีอาการป่วยจะส่งรักษาโรงพยาบาลภูมิพลอดุลยเดช และได้เตรียมโรงพยาบาลสังกัดกรุงเทพมหานครและสังกัดกรมการแพทย์รองรับด้วย ผู้ต้องกักจะอยู่ที่โรงพยาบาลสนามเป็นเวลา 14 วัน ภายใต้การดูแลของแพทย์ พยาบาล เจ้าหน้าที่จากโรงพยาบาลตำรวจ เพื่อสร้างความมั่นใจว่าปลอดภัยไม่แพร่เชื้อต่อ ส่วนผู้กักตัวติดเชื้อที่เหลือมีการจัดพื้นที่แยก เฝ้าระวังสังเกตอาการป้องกันการติดเชื้อเช่นกัน และเมื่อครบกำหนดจะนำกลับเข้าสถานกักตัว รอการผลักดันกลับประเทศโดยประสานกับประเทศต้นทางมารับตัว เพื่อป้องกันการลักลอบกลับเข้ามาอีก
“ยืนยันว่าโรงพยาบาลสนามแห่งนี้ ดำเนินการตามมาตรฐาน มีความปลอดภัย มิดชิด มีระบบระบายอากาศ การจัดการขยะติดเชื้อ และอยู่ห่างจากเขตชุมชน ผู้ติดเชื้ออยู่ภายใต้การควบคุมมีเจ้าหน้าที่ดูแลตลอดเวลา จึงไม่มีทางออกไปแพร่กระจายเชื้อในชุมชนได้ ที่ผ่านมาเรามีประสบการณ์ในการจัดการโรงพยาบาลสนามที่ จ.สมุทรสาครก็ไม่พบการแพร่กระจายเชื้อไปสู่ชุมชน และกระทรวงสาธารณสุขพร้อมสนับสนุนการดำเนินการทุกๆ ด้านเพื่อความปลอดภัยของประชาชน ล่าสุดได้ส่งวัคซีนโควิด 19 ให้โรงพยาบาลตำรวจ เพื่อบริหารจัดการฉีดวัคซีนให้แก่บุคลากรตำรวจที่มีความเสี่ยง” นายอนุทินกล่าว
ด้านพล.ต.ท.สมพงษ์ ชิงดวง ผู้บัญชาการสำนักงานตรวจคนเข้าเมือง กล่าวว่า จากการตรวจผู้ต้องกักทั้งหมด 1,615 คน แบ่งเป็นที่บางเขน 490 คน และที่สวนพลู 1,125 คน พบการติดเชื้อ 393 ราย สำหรับที่ตั้งโรงพยาบาลสนามเป็นอาคารโรงยิมเข้า-ออกทางเดียว รองรับผู้ติดเชื้อได้ 300 คน เจ้าหน้าที่ปฏิบัติงานภายในป้องกันตนเองตามมาตรฐาน มีระบบตรวจสอบคัดกรอง ล้อมรั้ว 2 ชั้น มีตำรวจเฝ้า ส่วนการฉีดวัคซีนโควิด 19 ให้แก่ตำรวจดำเนินการแล้ว 400 นาย สำหรับตำรวจที่ติดเชื้อ 1 นาย รักษาที่โรงพยาบาลตำรวจ ไม่มีอาการแทรกซ้อน ปลอดภัยดี ทั้งนี้ เพื่อป้องกันการติดเชื้อในสถานกักกันได้ให้ ตม.พื้นที่ชะลอการส่งตัวผู้ต้องกักมาที่ส่วนกลางให้ประสานกับสำนักงานสาธารณสุขจังหวัด จัดห้องแยกผู้กักตัวที่รับมาใหม่เพื่อสังเกตอาการ 15 วัน ส่วนผู้ต้องกักที่ตรวจแล้วไม่พบเชื้อให้ตรวจซ้ำอีกครั้งใน 7 วัน
******************************* 24 มีนาคม 2564
วันจันทร์ที่ 22 มีนาคม 2564
“กอช. ขอเชิญชวนพระภิกษุสงฆ์ สามเณร สร้างวินัยการออมกับ กอช.”
กอช. ขอเชิญชวนพระภิกษุสงฆ์ สามเณร อายุ 15 – 60 ปี วางแผนออมเงินไว้ใช้หลังอายุ 60 ปี ขั้นต่ำเพียง 50 บาท สูงสุด 13,200 บาทต่อปี พร้อมรับเงินสมทบเพิ่มจากรัฐสูงสุด 1,200  บาทต่อปี สำหรับผู้ที่สนใจสามารถตรวจสอบสิทธิและสมัครได้ที่แอปพลิเคชัน “กอช.”
นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ (กอช.) เปิดเผยว่า จากการบรรยายให้ความรู้การวางแผนทางการเงิน การออมเงินให้คณะผู้บริหารโรงเรียนพระปริยัติธรรมทั้ง 14 กลุ่ม แผนกสามัญศึกษา จำนวน 407 โรงเรียน ครอบคลุมพระภิกษุสงฆ์และสามเณรทั่วประเทศ ได้การตอบรับและสนใจออมเงินกับ กอช. โดยรับเงินสมทบเพิ่มจากรัฐบาล
ทั้งนี้ กอช. จึงขอเชิญชวนพระภิกษุสงฆ์ สามเณร วางแผนการออมเงินไว้ใช้หลังอายุ 60 ปี และเป็นตัวอย่างในการสร้างวินัยการออมให้กับประชาชนและชุมชนรอบวัด โดยตรวจสอบสิทธิและคุณสมบัติก่อนการสมัครสมาชิกได้ที่แอปพลิเคชัน “กอช.” ทั้งนี้สำหรับผู้ที่มีสิทธิสมัคร เพียงกรอกข้อมูลการสมัครได้ที่แอปพลิเคชัน “กอช.” หรือ หน่วยรับสมัครสมาชิกใกล้บ้านท่าน อาทิ ที่ว่าการอำเภอทั่วประเทศ สำนักงานคลังจังหวัด สถาบันการเงินชุมชน ตัวแทน กอช. ประจำหมู่บ้าน ธนาคารออมสิน ธ.ก.ส. ธอส. และธนาคารกรุงไทย ทุกสาขา รวมทั้งเคาน์เตอร์เซอร์วิส เทสโก้โลตัส บิ๊กซี ตู้บุญเติม และเครือข่ายรับสมัครทั่วประเทศ
สำหรับการออมเงินกับ กอช. ผู้ที่มีอายุ 15 – 60 ปี เริ่มต้นออมเงินขั้นต่ำเพียง 50 บาท สูงสุด 13,200 บาทต่อปี และรับเงินสมทบจากรัฐเพิ่มสูงสุด 1,200 บาทต่อปี ตามช่วงอายุของสมาชิก (การรับเงินสมทบเป็นไปตามเงื่อนไข พ.ร.บ. กอช.) สอบถามข้อมูลเพิ่มเติมได้ที่สายด่วนเงินออม โทร. 02-049-9000
“คุณออม รัฐช่วยออม คุณได้บำนาญ”
วันพุธที่ 24 มีนาคม 2564
เกษตรฯ  ขับเคลื่อน “เกษตรสร้างสรรค์” เพิ่มมูลค่าสร้างแบรนด์สินค้าเกษตร
“เฉลิมชัย” เดินหน้า “5 ยุทธศาสตร์เกษตร” มอบ “ปริญญ์” ขับเคลื่อน “เกษตรสร้างสรรค์” เพิ่มมูลค่าสร้างแบรนด์สินค้าเกษตร จับมือพาณิชย์และสำนักงานเศรษฐกิจสร้างสรรค์เปิดตัวงานคาแรคเตอร์อาร์ต 27-28 มีนาคมนี้
นายอลงกรณ์ พลบุตร ที่ปรึกษารัฐมนตรีว่าการกระทรวงเกษตรและสหกรณ์ แถลงวันนี้ (24 มี.ค.) ว่า ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ได้สั่งการให้เร่งปฏิรูปภาคเกษตรของไทยภายใต้ ”5ยุทธศาสตร์” โดยล่าสุด ได้มอบหมายให้นายปริญญ์ พานิชภักดิ์ ประธานคณะอนุกรรมการขับเคลื่อนธุรกิจการเกษตร (Agribusiness) ขับเคลื่อนยุทธศาสตร์ “ตลาดนำการผลิต” ด้วยแนวทางเกษตรสร้างสรรค์แปรรูปเพิ่มมูลค่าสร้างแบรนด์คาแรคเตอร์ให้กับผลิตภัณฑ์เกษตรด้วยระบบทรัพย์สินทางปัญญา (Intellectual Property)โดยบูรณาการกับทุกภาคส่วนให้เกิดผลเป็นรูปธรรมโดยเร็ว คณะอนุกรรมการขับเคลื่อนธุรกิจการเกษตร ภายใต้คณะกรรมการขับเคลื่อนนโยบายเทคโนโลยีเกษตร 4.0 จึงได้แต่งตั้งคณะทำงานเศรษฐกิจสร้างสรรค์เชิงเกษตรเป็นกลไกทำงาน มีนายณภัทร พรหมพฤกษ์ เป็นประธานคณะทำงานชุดดังกล่าว   โดยจะมีการจัดงาน "คาแรคเตอร์อาร์ต" ในช่วงสุดสัปดาห์นี้เป็นครั้งแรกของวงการเกษตรของไทย
นายปริญญ์ พานิชภักดิ์ ประธานคณะอนุกรรมการขับเคลื่อนธุรกิจการเกษตร (Agribusiness) แถลงว่า คณะอนุกรรมการฯ และคณะทำงานเศรษฐกิจสร้างสรรค์เชิงเกษตรได้ผนึกความร่วมมือกับกรมทรัพย์สินทางปัญญา กระทรวงพาณิชย์ และสำนักงานส่งเสริมเศรษฐกิจสร้างสรรค์แห่งชาติในการสร้างตัวตนของแบรนด์สินค้าให้มีชีวิตชีวาและมีมูลค่าสูงขึ้น ผ่านการจัดงาน "CHANGE 2021: Visual Character Art" สร้างรายได้ สร้างธุรกิจ จากการสร้างสรรค์คาแรคเตอร์ใหม่ให้โดนใจผู้บริโภค ในวันที่ 27-28 มีนาคม 2564 ณ ห้องฟังก์ชั่น ชั้น 4 TCDC กรุงเทพฯ ซึ่งมีนักออกแบบไทยให้ความสนใจลงทะเบียนเข้าร่วมงานกว่า 300 คน
โดยภายในงานจะมีกิจกรรมน่าสนใจมากมาย อาทิ กิจกรรมเปิดโครงการด้วยแรงบันดาลใจ โดยปริญญ์ พานิชภักดิ์ ประธานคณะอนุกรรมการขับเคลื่อนธุรกิจการเกษตร และอินทพันธุ์ บัวเขียว รองผู้อำนวยการสำนักงานส่งเสริมเศรษฐกิจสร้างสรรค์ พร้อมพบการสัมมนาจากกูรูมากความสามารถด้านลิขสิทธิ์และความคิดสร้างสรรค์ นำโดย ณภัทร พรหมพฤกษ์ ประธานคณะทำงานเศรษฐกิจสร้างสรรค์เชิงเกษตร ปัจฉิมา ธนสันติ อดีตอธิบดีกรมทรัพย์สินทางปัญญา สุวรรณชัย โลหะวัฒนกุล อดีตผู้อำนวยการสสว. ดวงใจ คูห์ศรีวินิจ นายกสมาคม TCAP และพัชรินทร์ พฤกษ์พรรณชัย กรรมการผู้จัดการ บริษัท จีเอ็ม เจเนอเรทส์ จำกัด ตัวแทนผู้จัดจำหน่าย Rilakkuma ประเทศไทย จึงขอเชิญชวนผู้สนใจเข้าร่วมงานดังกล่าว ถือเป็นมิติใหม่ของกระทรวงเกษตรและสหกรณ์ที่นำระบบทรัพย์สินทางปัญญาในรูปแบบแบรนด์คาแรคเตอร์มาใช้กับสินค้าเกษตรซึ่งเป็นแนวทางที่หลายประเทศนำมาใช้จนประสบความสำเร็จ เช่น ญี่ปุ่น จีน เกาหลี ยุโรป และอเมริกา
ทั้งนี้ "5 ยุทธศาสตร์เกษตร" ประกอบด้วย 1.ยุทธศาสตร์ตลาดนำการผลิต 2.ยุทธศาสตร์เทคโนโลยีเกษตร 4.0 3.ยุทธศาสตร์“3’s” (Safety-Security-Sustainability) เกษตรปลอดภัย เกษตรมั่นคง และเกษตรยั่งยืน 4.ยุทธศาสตร์การบริหารเชิงรุกแบบบูรณาการกับทุกภาคส่วนโดยเฉพาะโมเดล “เกษตร-พาณิชย์ทันสมัย” และ 5.ยุทธศาสตร์เกษตรกรรมยั่งยืนตามแนวทางศาสตร์พระราชา
วันพุธที่ 10 มีนาคม 2564
รมช.ธรรมนัส ลงพื้นที่ติดตามการแก้ไขปัญหาเขตป่าไม้ถาวรทับซ้อนที่ทำกินของพี่น้องเกษตรกร จ.เพชรบุรี
รมช.ธรรมนัส ลงพื้นที่ติดตามการแก้ไขปัญหาเขตป่าไม้ถาวรทับซ้อนที่ทำกินของพี่น้องเกษตรกร จ.เพชรบุรี
ร้อยเอก ธรรมนัส พรหมเผ่า รัฐมนตรีช่วยว่าการกระทรวงเกษตรและสหกรณ์ ลงพื้นที่ตรวจราชการจังหวัดเพชรบุรี พร้อมติดตามการแก้ไขปัญหาเขตป่าไม้ถาวรตามมติคณะรัฐมนตรีทับซ้อนที่ทำกินของพี่น้องเกษตรกร ณ องค์การบริหารส่วนตำบลท่าตะคร้อ อ.หนองหญ้าปล้อง จ.เพขรบุรี เนื่องด้วย ปัจจุบันเขตป่าไม้ถาวร หมายเลข 86 และป่าหนองหญ้าปล้องมีสภาพเป็นบ้านเรือนและที่ทำกินของประชาชน ไม่มีสภาพเป็นป่าแล้ว ทำให้พี่น้องประชาชนเกิดความเดือดร้อน จึงขอให้หน่วยงานที่เกี่ยวข้องยกเลิกเขตป่าไม้ถาวรนั้น ทางกระทรวงเกษตรและสหกรณ์ ได้มอบหมายให้กรมพัฒนาที่ดินพิจารณาข้อเรียนชี้แจง ดังนี้ หากประชาชนมีที่ทำกินหรือที่อยู่อาศัย ในพื้นที่ป่าไม้ถาวรนอกเขตป่าสงวนแห่งชาติ ต้องการเพิกถอนเขตป่าไมถาวร สามารถดำเนินการได้ตามมติคณะรัฐมนตรีเมื่อวันที่ 22 เมษายน 2540 ที่เห็นชอบตามมาตรการและแนวทางการแก้ไขปัญหาเกี่ยวกับพื้นที่ป่าไม้ โดยคณะอนุกรรมการจำแนกประเภทที่ดินประจำจังหวัดแต่งตั้งคณะทำงานตรวจสอบพื้นที่ และเมื่อคณะอนุกรรมการจำแนกประเภทที่ดินประจำจังหวัดพิจารณาผลการตรวจสอบของคณะทำงานตรวจสอบพื้นที่แล้ว ให้นำเสนอคณะกรรมการพัฒนาที่ดินพิจารณา เพื่อนำเสนอคณะรัฐมนตรีพิจารณาเปลี่ยนแปลงมติคณะรัฐมนตรี เพื่อกำหนดเขตป่าไม้ถาวรใหม่ ให้สอดคล้องกับความเป็นจริง โดยจำแนกเป็นพื้นที่ที่ทำกิน หรือพื้นที่ใช้ประโยขน์อย่างอื่นๆ แล้วมอบให้หน่วยงานที่เกี่ยวข้องรับไปดำเนินการ ต่อไป
ทั้งนี้ รมช.ธรรมนัส สั่งการว่าหลังจากนี้อีก 1 เดือนจะต้องมีการประชุมผลการตรวจสอบของคณะทำงานตรวจสอบพื้นที่ ของคณะอนุกรรมการจำแนกประเภทที่ดินประจำจังหวัด เพื่อเร่งส่งให้คณะกรรมการพัฒนาที่ดินพิจารณา เพื่อนำเสนอคณะรัฐมนตรี พร้อมทั้งรับฟังปัญหาเกี่ยวกับสถานการณ์น้ำของพี่น้องเกษตรกรในพื้นที่
วันอังคารที่ 9 มีนาคม 2564
เลขา รมว.ยุติธรรม ติดตามความคืบหน้า “คดีกระบะชนแล้วหนี สภ.รัตนาธิเบศร์” พร้อมประสานกรมคุ้มครองสิทธิ์ฯ ช่วยเหลือ ตามแนวทางยุติธรรมเชิงรุก
นายสมศักดิ์  เทพสุทิน  รัฐมนตรีว่าการกระทรวงยุติธรรม ได้มอบหมายให้ ว่าที่ร้อยตรี ธนกฤต  จิตรอารีย์รัตน์  เลขานุการรัฐมนตรีว่าการกระทรวงยุติธรรม รับเรื่องร้องเรียนกรณีผู้ขับขี่รถจักรยานยนต์ถูกรถกระบะชนแล้วหนี
ในอังคารที่ ๙ มีนาคม ๒๕๖๔ เวลา ๑๓.๓๐ น. ณ อาคารกระทรวงยุติธรรม ถนนแจ้งวัฒนะ กรุงเทพฯ นายสมศักดิ์ เทพสุทิน รัฐมนตรีว่าการกระทรวงยุติธรรม ได้มอบหมายให้ ว่าที่ร้อยตรี ธนกฤต จิตรอารีย์รัตน์ เลขานุการรัฐมนตรีว่าการกระทรวงยุติธรรม รับเรื่องร้องเรียนกรณีผู้ขับขี่รถจักรยานยนต์ถูกรถกระบะชนแล้วหนี โดยนายนัฐพล ธนภัทรศิริโชติ ถูกรถกระบะสีขาวชนแล้วหนี บริเวณซอยติวานนท์ ๓๒ เหตุการณ์ดังกล่าวเกิดเมื่อวันที่ ๓๑ มกราคม ๒๕๖๔ เวลา ๒๑.๓๐ น. นายนัฐพล ขี่รถจักรยานยนต์เพื่อกลับที่พักระหว่างทางมีรถกระบะสีขาวขับจี้ท้ายแล้วเร่งเครื่องแซงแต่เบี่ยงไม่พ้นทำให้ถูกรถกระบะชนรถจักรยานยนต์ล้มได้รับบาดเจ็บ ขณะที่คู่กรณีจอดรถก่อนจะเร่งเครื่องหลบหนี ซึ่งภายหลังเกิดเหตุ นายนัฐพลได้นำภาพจากกล้องวงจรปิดบริเวณที่เกิดเหตุเข้าแจ้งความที่ สภ.รัตนาธิเบศร์ เพื่อติดตามตัวคนขับรถกระบะคันดังกล่าวมาดำเนินคดี และรับผิดชอบความเสียหายที่เกิดขึ้น แต่ล่าสุดคดียังไม่มีความคืบหน้า จึงนำใบรับรองแพทย์มาขอให้กระทรวงยุติธรรมติดตามความคืบหน้าในการดำเนินคดีพร้อมทั้งติดตามตัวคู่กรณีมาดำเนินคดีตามกฎหมาย
.
ทั้งนี้ ว่าที่ร้อยตรี ธนกฤต ได้ประสานกับผู้กำกับ สภ.รัตนาธิเบศร์ จนล่าสุดเจ้าหน้าที่ตำรวจสืบสวนจนทราบว่าผู้ก่อเหตุเป็นใครและได้ออกหมายเรียกแล้วหลังจากนี้จะสอบปากคำพร้อมทั้งแจ้งข้อกล่าวหา โดยเลขานุการรัฐมนตรีว่าการกระทรวงยุติธรรมยังแจ้งกับผู้เสียหายว่าหากต้องการให้กรมคุ้มครองสิทธิและเสรีภาพช่วยเหลือก็สามารถแจ้งความจำนงได้ทันที ซึ่งถือเป็นการดำเนินการยุติธรรมเชิงรุกตามนโยบายของ นายสมศักดิ์ เทพสุทิน รัฐมนตรีว่าการกระทรวงยุติธรรมที่ต้องการลดความเหลื่อมล้ำและให้ประชาชนเข้าถึงกระบวนการยุติธรรม
วันศุกร์ที่ 5 มีนาคม 2564
ผู้ช่วยรัฐมนตรีประจำกระทรวงยุติธรรม มอบเงินเยียวยา ๑.๑ แสนบาท  ให้แก่ทายาทผู้เสียหายกรณีลูกชายคลุ้มคลั่งก่อเหตุเผาบ้านของตนเอง และฆ่าชำแหละศพมารดา ตามพระราชบัญญัติค่าตอบแทนผู้เสียห
นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม มอบเงินเยียวยา ๑.๑ แสนบาท ให้แก่ทายาทผู้เสียหายกรณีลูกชายคลุ้มคลั่งก่อเหตุเผาบ้านของตนเอง และฆ่าชำแหละศพมารดา ตามพระราชบัญญัติค่าตอบแทนผู้เสียหายฯ
ในวันศุกร์ที่ ๕ มีนาคม ๒๕๖๔ เวลา ๑๓.๓๐ น.
ณ ห้องสนฉัตร ๑ - ๓ ชั้น ๓ อาคารกระทรวงยุติธรรม เขตหลักสี่ กรุงเทพฯ
นายสามารถ เจนชัยจิตรวนิช ผู้ช่วยรัฐมนตรีประจำกระทรวงยุติธรรม
เป็นประธานมอบเงินช่วยเหลือเยียวยาให้แก่นายนพดล กรานเคารพ ทายาทของนางสาวสุรางค์รัตน์ จ้อยเจือ
จากกรณีถูกลูกชายคลุ้มคลั่งแล้วก่อเหตุเผาบ้านของตนเอง และฆ่าชำแหละศพมารดา
เหตุเกิดในพื้นที่เขตตลิ่งชัน กรุงเทพฯ​ เมื่อวันที่ ๑๙ มกราคม ๒๕๖๔
ตามพระราชบัญญัติค่าตอบแทนผู้เสียหาย และค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔
และที่แก้ไขเพิ่มเติม (ฉบับที่ ๒) พ.ศ. ๒๕๕๙
โดยเป็นค่าตอบแทนกรณีผู้เสียหายถึงแก่ความตาย เป็นเงินจำนวน ๕๐,๐๐๐ บาท
ค่าจัดการศพ เป็นเงินจำนวน ๒๐,๐๐๐ บาท ค่าขาดอุปการะเลี้ยงดู เป็นเงินจำนวน ๔๐,๐๐๐ บาท
รวมเป็นเงินจำนวน ๑๑๐,๐๐๐ บาท
ผู้ช่วยรัฐมนตรีประจำกระทรวงยุติธรรม กล่าวว่า หลังจากทราบข่าวการเกิดเหตุ
ได้ลงพื้นที่พร้อมกับกรมคุ้มครองและเสรีภาพ เพื่อให้กำลังใจแก่ครอบครัวผู้เสียชีวิตและรับคำร้องทุกข์ตามกฎหมาย
เพื่อขอรับเงินช่วยเหลือเยียวยาตามพระราชบัญญัติค่าตอบแทนผู้เสียหาย
และค่าทดแทนและค่าใช้จ่ายแก่จำเลยในคดีอาญา พ.ศ. ๒๕๔๔
และที่แก้ไขเพิ่มเติม (ฉบับที่ ๒) พ.ศ. ๒๕๕๙ จำนวน ๑๑๐,๐๐๐ บาท
ซึ่งเป็นการทำงานเชิงรุกของกระทรวงยุติธรรม ภายใต้นโยบายของนายสมศักดิ์ เทพสุทิน รัฐมนตรีว่าการกระทรวงยุติธรรม
“ยุติธรรมสร้างสุข ยุติธรรมเชิงรุก สร้างสุขให้ประชาชน”
โดยการช่วยเหลือเยียวยาเป็นไปตามกฎหมายที่รัฐต้องปกป้องและคุ้มครองประชาชน
และหากประชาชนตกเป็นผู้เสียหายหรือเหยื่ออาชญากรรมหรือได้รับผลกระทบในคดีอาญา
กรณีถูกยิง ถูกแทง ถูกฆ่า ถูกทำร้ายร่างกาย ถูกระเบิดหรือถูกข่มขืน
โดยที่ตนเองไม่มีส่วนเกี่ยวข้องในการกระทำความผิดสามารถยื่นคำขอรับค่าตอบแทนตามกฎหมาย
ได้ที่ศูนย์ยุติธรรมสร้างสุข อาคารกระทรวงยุติธรรม
หรือสำนักงานยุติธรรมจังหวัดทุกจังหวัด รวมทั้งโทรสายด่วนยุติธรรม ๑๑๑ กด ๗๗
วันจันทร์ที่ 22 มีนาคม 2564
การประชุมขับเคลื่อนการดำเนินงานการประเมินคุณภาพและความโปร่งใสในการดำเนินงานของหน่วยงานภาครัฐปี 2564
รองปลัดวรวรรณฯ เปิดการประชุมขับเคลื่อนการดำเนินงานการประเมินคุณภาพและความโปร่งใสในการดำเนินงานของหน่วยงานภาครัฐปี 2564
วันนี้ (22 มีนาคม 2564) เวลา 10.30 น. นางวรวรรณ ชิตอรุณ รองปลัดกระทรวงอุตสาหกรรม เป็นประธานการประชุมขับเคลื่อนการดำเนินงานการประเมินคุณภาพและความโปร่งใสในการดำเนินงานของหน่วยงานภาครัฐ(ITA) ประจำปีงบประมาณ พ.ศ.2564 ซึ่งที่ประชุมฯ ได้แจ้งถึงผลการประเมินคุณธรรมและความโปร่งใส ในการดำเนินงานของหน่วยงานภาครัฐ(ITA) ประจำปีงบประมาณ พ.ศ. 2563 โดยมีผู้อำนวยการกองต่างๆ จากสำนักงานปลัดกระทรวงอุตสาหกรรม และคณะทำงาน เข้าร่วมประชุม ณ ห้องชุณหะวัณ ชั้น 3 อาคารสำนักงานปลัดกระทรวงอุตสาหกรรม
วันศุกร์ที่ 19 มีนาคม 2564
การอบรมเชิงปฏิบัติการฯ การบริหารจัดการลุ่มน้ำและพัฒนาระบบธรรมาภิบาลสิ่งแวดล้อมอย่างยั่งยืน
ปลัดฯกอบชัย เป็นประธานเปิดการอบรมเชิงปฏิบัติการฯ การบริหารจัดการลุ่มน้ำและพัฒนาระบบธรรมาภิบาลสิ่งแวดล้อมอย่างยั่งยืน
วันนี้ (19 มีนาคม 2564) นายกอบชัย สังสิทธิสวัสดิ์ ปลัดกระทรวงอุตสาหกรรม เป็นประธานในพิธีเปิดการอบรมเชิงปฏิบัติการเพื่อเสริมสร้างองค์ความรู้ในการปฏิบัติงานการบริหารจัดการลุ่มน้ำและพัฒนาระบบธรรมาภิบาลสิ่งแวดล้อมอย่างยั่งยืนให้แก่สำนักงานอุตสาหกรรมจังหวัด ประจำปีงบประมาณ พ.ศ. 2564 ซึ่งจัดโดยกองยุทธศาสตร์และแผนงาน สำนักงานปลัดกระทรวงอุตสาหกรรม โดยมีนายสหวัฒน์ โสภา ผู้ช่วยปลัดกระทรวงอุตสาหกรรม เป็นผู้กล่าวรายงาน ณ โรงแรมพูลแมน คิง เพาเวอร์ กรุงเทพฯ
ปลัดกระทรวงอุตสาหกรรม กล่าวว่า “การปฏิบัติงานการบริหารจัดการลุ่มน้ำและพัฒนาระบบธรรมาภิบาลสิ่งแวดล้อมอย่างยั่งยืนเป็นหนึ่งในภารกิจในการขับเคลื่อนนโยบายที่สำคัญอย่างหนึ่งของกระทรวงอุตสาหกรรม ซึ่งการดำเนินงานเพื่อขับเคลื่อนภารกิจดังกล่าว ต้องอาศัยความร่วมมือร่วมใจของทุกภาคส่วน ในการร่วมกันดูแล และอนุรักษ์สิ่งแวดล้อมเพื่อให้ประชาชนและโรงงานอุตสาหกรรมสามารถอยู่ร่วมกันได้อย่างมีความสุข”
วันพฤหัสบดีที่ 4 มีนาคม 2564
กระทรวงเกษตรและสหกรณ์ จัดพิธีรับพระราชทานเครื่องราชอิสริยาภรณ์ ชั้นสายสะพาย ประจำปี 2563
กระทรวงเกษตรและสหกรณ์ จัดพิธีรับพระราชทานเครื่องราชอิสริยาภรณ์ ชั้นสายสะพาย ประจำปี 2563
ตามที่พระบาทสมเด็จพระเจ้าอยู่หัวได้ทรงพระกรุณาโปรดเกล้าโปรดกระหม่อมพระราชทานเครื่องราชอิสริยาภรณ์อันเป็นที่เชิดชูยิ่งช้างเผือก และเครื่องราชอิสริยาภรณ์อันมีเกียรติยศยิ่งมงกุฎไทย ชั้นสายสะพาย เนื่องในโอกาสพระราชพิธีเฉลิมพระชนมพรรษา วันที่ 28 กรกฎาคม 2563 และทรงพระกรุณาโปรดเกล้าโปรดกระหม่อมให้ส่วนราชการจัดพิธีรับพระราชทานเครื่องราชอิสริยาภรณ์ หน้าพระบรมฉายาลักษณ์ในสถานที่ที่เหมาสม
กระทรวงเกษตรและสหกรณ์ จึงได้กำหนดจัดพิธีรับพระราชทานเครื่องราชอิสริยาภรณ์หน้าพระบรมฉายาลักษณ์พระบาทสมเด็จพระเจ้าอยู่หัว ขึ้นในวันที่ 4 - 5 มีนาคม 2564 ณ หอประชุมชูชาติ กำภู สถาบันพัฒนาการชลประทาน กรมชลประทาน เพื่อเป็นการถวายพระเกียรติ และเป็นเกียรติประวัติแก่ผู้ได้รับพระราชทานเครื่องราชอิสริยาภรณ์ ชั้นสายสะพาย ทุกท่าน โดยในวันที่ 4 มีนาคม 2564 นี้มี ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานในพิธี และวันที่ 5 มีนาคม 2564 มี ดร.ทองเปลว กองจันทร์ ปลัดกระทรวงเกษตรและสหกรณ์ เป็นประธานในพิธี
ทั้งนี้ กระทรวงเกษตรและสหกรณ์มีผู้ได้รับพระราชทานเครื่องราชอิสริยาภรณ์ ชั้นสายสะพาย ประจำปี 2561 - 2563 จำนวนทั้งสิ้น 1,768 ราย ประกอบด้วย เครื่องราชอิสริยาภรณ์ ชั้นมหาปรมาภรณ์ช้างเผือก จำนวน 3 ราย ชั้นมหาวชิรมงกุฎ จำนวน 64 ราย ชั้นประถมาภรณ์ช้างเผือก จำนวน 426 ราย และชั้นประถมาภรณ์มงกุฎไทย จำนวน 1,275 ราย
กลุ่มโฆษกและวิเคราะห์ข่าว
กองเกษตรสารนิเทศ
สำนักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
วันศุกร์ที่ 19 มีนาคม 2564
กรมบัญชีกลางจัดอบรมหลักสูตรนักบริหารการเงินการคลังภาครัฐระดับสูง (บงส.) รุ่นที่ 8 มุ่งสร้างเครือข่ายนักบริหารระดับสูงด้านการเงินการคลังภาครัฐ ภายใต้หลักธรรมาภิบาล
กรมบัญชีกลางจัดอบรมหลักสูตรนักบริหารการเงินการคลังภาครัฐระดับสูง (บงส.) รุ่นที่ 8 ระหว่างวันที่ 18 มีนาคม ถึงวันที่ 21 สิงหาคม 2564 โดยได้รับเกียรติจากนายสันติ พร้อมพัฒน์ รัฐมนตรีช่วยว่าการกระทรวงการคลัง เป็นประธานในพิธีเปิด
นายประภาศ คงเอียด อธิบดีกรมบัญชีกลาง เปิดเผยภายหลังพิธีเปิดโครงการฝึกอบรมหลักสูตรนักบริหารการเงินการคลังภาครัฐระดับสูง (บงส.) รุ่นที่ 8 โดยได้รับเกียรติจากนายสันติ พร้อมพัฒน์ รัฐมนตรีช่วยว่าการกระทรวงการคลัง เป็นประธานในพิธีเปิดว่า กรมบัญชีกลางในฐานะหน่วยงานกลางที่มีภารกิจในการกำกับดูแลและบริหารการใช้จ่ายเงินภาครัฐ ตระหนักถึงการพัฒนาเพื่อเติมเต็มศักยภาพความสามารถของบุคลากรด้านการเงินการคลังภาครัฐ โดยเฉพาะผู้บริหารระดับสูงของหน่วยงานที่จำเป็นต้องมีความรู้ ความเข้าใจในองค์ความรู้ที่เกี่ยวข้องกับการกำกับดูแล และการบริหารจัดการด้านการเงินการคลัง เพื่อสามารถบริหารงานในฐานะผู้บริหารงานได้อย่างมีประสิทธิภาพ ส่งผลให้การบริหารเงินงบประมาณของแผ่นดินเกิดประโยชน์สูงสุด กรมบัญชีกลางจึงได้จัดให้มีโครงการฝึกอบรมหลักสูตรนักบริหารการเงินการคลังภาครัฐระดับสูง (บงส.) รุ่นที่ 8 ซึ่งในครั้งนี้มีผู้ที่ผ่านการพิจารณาคัดเลือกตามคุณสมบัติและเข้ารับการฝึกอบรมฯ ซึ่งเป็นผู้บริหารระดับสูง ระดับรองหัวหน้าส่วนราชการระดับกรมหรือเทียบเท่าหน่วยงานของรัฐและภาคเอกชน จำนวนทั้งสิ้น 92 ราย
“สำหรับการฝึกอบรมฯ จะจัดขึ้นระหว่างวันที่ 18 มีนาคม ถึงวันที่ 21 สิงหาคม 2564 รวมทั้งสิ้น 235 ชั่วโมง แบ่งเนื้อหาออกเป็น 4 หมวด ได้แก่ 1) ความรู้ด้านเศรษฐกิจเพื่อการพัฒนาประเทศ 2) ความรู้ด้านการเงินการคลังภาครัฐ 3) การบริหารองค์กรยุคใหม่และการสร้างนวัตกรรม 4) การเสริมสร้างประสบการณ์การบริหาร ซึ่งรูปแบบการฝึกอบรม จะเน้นวิธีการเรียนรู้ที่เหมาะสมสำหรับนักบริหารระดับสูง โดยใช้หลักการเรียนรู้ที่เน้นการมีส่วนร่วมและการเรียนรู้จากประสบการณ์ตรง ซึ่งได้รับเกียรติจากวิทยากรผู้ทรงคุณวุฒิจากภาครัฐและภาคเอกชน มาถ่ายทอดองค์ความรู้และแลกเปลี่ยนความคิดเห็น โดยมีความมุ่งหวังให้ผู้บริหารระดับสูงของหน่วยงานของรัฐ เป็นผู้นำทางด้านการเงินการคลังภาครัฐที่มีวิสัยทัศน์ มีขีดความสามารถสูงในการขับเคลื่อนนโยบายการเงินการคลังภาครัฐให้เกิดประสิทธิภาพและประสิทธิผล ภายใต้หลักธรรมาภิบาลหรือ Good Governance สามารถบริหารงานบรรลุผลสำเร็จตามนโยบายและแผนยุทธศาสตร์ของหน่วยงานได้อย่างถูกต้องตามระเบียบของทางราชการ รวมทั้งสร้างเครือข่ายในการบริหารงานของผู้บริหารระดับสูง อันจะเป็นกลไกสำคัญที่จะทำให้การผลักเม็ดเงินลงสู่ท่อไหลไปสู่ระบบเศรษฐกิจอย่างมีประสิทธิภาพมากขึ้น ส่งผลให้การใช้จ่ายเงินงบประมาณของแผ่นดินเกิดประโยชน์และพัฒนาเศรษฐกิจของประเทศต่อไป” อธิบดีกรมบัญชีกลาง กล่าว
วันพุธที่ 3 มีนาคม 2564
​รัฐมนตรี “วราวุธ” ลงพื้นที่ตรวจโครงการพัฒนาแหล่งน้ำ 6 ตำบล และการฟื้นฟูสวนป่าจำปีสิรินธร จ.ลพบุรี
​รัฐมนตรี “วราวุธ” ลงพื้นที่ตรวจโครงการพัฒนาแหล่งน้ำ 6 ตำบล และการฟื้นฟูสวนป่าจำปีสิรินธร จ.ลพบุรี
วันนี้ (3 มีนาคม 2564) นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) พร้อมด้วย นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม และผู้บริหารระดับสูงของกระทรวงฯ ลงพื้นที่ติดตามโครงการพัฒนาแหล่งน้ำ 6 ตำบล พร้อมมอบแนวทางการดำเนินงานการพัฒนาแหล่งน้ำต้นทุน และการฟื้นฟูสวนป่าจำปีสิรินธร ณ อำเภอท่าหลวง จังหวัดลพบุรี
โดยโครงการพัฒนาแหล่งน้ำในพื้นที่อำเภอท่าหลวง จังหวัดลพบุรี เป็นหนึ่งในโครงการประชารัฐตามนโยบายรัฐบาลที่ได้ดำเนินการพัฒนาแหล่งน้ำแบบบูรณาการ เพื่อการแก้ไขปัญหาการขาดแคลนน้ำ ดำเนินการพัฒนา ฟื้นฟูแหล่งน้ำ และสร้างระบบกระจายน้ำ เพื่อจัดสรรน้ำถึงประชาชนรวมถึงสนับสนุนน้ำเพื่อระบบนิเวศที่สมดุลอย่างยั่งยืน โดยกระทรวงฯ ร่วมกับหน่วยงานในพื้นที่ทั้งภาครัฐและภาคเอกชน ดำเนินการพัฒนาแหล่งน้ำ 6 ตำบล เพื่อเป็นการเพิ่มน้ำต้นทุน เตรียมแก้ไขปัญหาภัยแล้งและขาดแคลนน้ำซึ่งครอบคลุมตั้งแต่ต้นน้ำไปจนถึงปลายน้ำ และการทำเกษตรกรรมในพื้นที่
นอกจากนี้โครงการดังกล่าว ยังสามารถช่วยฟื้นฟูระบบนิเวศบริเวณสวนป่าจำปีสิรินธร บ้านซับจำปา ในพื้นที่โครงการอนุรักษ์พันธุกรรมพืชอันเนื่องมาจากพระราชดำริ พื้นที่ 140 ไร่ ซึ่งในอดีตเคยเป็นพื้นที่ป่าพรุน้ำจืดแห่งเดียวในประเทศไทยที่มีความอุดมสมบูรณ์ ให้สามารถรักษาสภาพป่าและรักษาต้นจำปีสิรินธรที่เหลืออยู่ 18 ต้นได้อีกด้วย
วันอังคารที่ 9 มีนาคม 2564
“วราวุธ” รมว.ทส. ย้ำ การแก้ไขปัญหาความเดือดร้อนของพี่น้องประชาชนในพื้นที่บางกลอย  ต้องได้รับการแก้ไขและต้องไม่ใช้ความรุนแรง
“วราวุธ” รมว.ทส. ย้ำ การแก้ไขปัญหาความเดือดร้อนของพี่น้องประชาชนในพื้นที่บางกลอย
ต้องได้รับการแก้ไขและต้องไม่ใช้ความรุนแรง
วันนี้ (9 มีนาคม 2564) ณ ตึกสันติไมตรี ทำเนียบรัฐบาล นายวราวุธ  ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม แถลงภายหลังการประชุมคณะรัฐมนตรี เรื่องการเยียวยาและแก้ไขปัญหาความเดือนร้อนเรื่องที่ทำกินของพี่น้องประชาชนในพื้นที่บางกลอย จังหวัดเพชรบุรี ว่า รัฐบาลโดย พลเอก ประยุทธ์ จันทร์โอชา นายกรัฐมนตรี และ กระทรวงทรัพยากรธรรมชาติและสิ่งแวดล้อม ได้เน้นย้ำและให้ความสำคัญถึงความเดือนร้อนของพี่น้องประชาชนในทุก ๆ ภูมิภาค ทุกๆ จังหวัด ต้องได้รับการแก้ไขและขณะเดียวกันความสมบูรณ์ของผืนป่าก็ต้องได้รับการอนุรักษ์ด้วยเช่นกัน
ดังนั้น การแก้ไขปัญหาความเดือดร้อนของพี่น้องประชาชนในพื้นที่บางกลอย ซึ่งเป็นอีกหนึ่งพื้นที่ที่มีความสำคัญเพราะอยู่ในพื้นที่อุทยานแห่งชาติแก่งกระจาน ที่เป็นพื้นที่ป่าต้นน้ำชั้นเยี่ยมของประเทศไทย จึงได้เน้นย้ำให้การดำเนินงานทุกขั้นตอนให้เป็นไปด้วยความถ้อยทีถ้อยอาศัย เป็นการเจรจา และจะต้องไม่ใช้ความรุนแรง ซึ่งการดำเนินงานของเจ้าหน้าที่ในทุก ๆ ขั้นตอนได้มีการบันทึกภาพวีดีโอและคลิปเสียงใว้ตลอดเวลา  ทั้งนี้ สำหรับกรณีที่ปรากฏเป็นข่าวตามสื่อ ว่า มีการปฏิบัติต่อพี่น้องประชาชนโดยใช้ความรุนแรงนั้น ทางกระทรวงทรัพยากรธรรมชาติและสิ่งแวดล้อม ขอยืนยันผ่านสื่อมวลชนไปยังพี่น้องประชาชนทุกท่าน ว่า การทำงานของเจ้าหน้าที่ที่ผ่านมานั้นเป็นการดำเนินการตามหมายของศาล และการดำเนินงานตลอดช่วงระยะเวลานั้นไปด้วยความละมุนละม่อมและใช้ความถ้อยทีถ้อยอาศัยอย่างถึงที่สุด  ดังนั้น กระทรวงทรัพยากรธรรมชาติและสิ่งแวดล้อม ขอความกรุณา ถ้ามีรายละเอียดข้อมูลว่าเจ้าหน้าที่ท่านใดใช้ความรุนแรงกับพี่น้องประชาชนในการดำเนินการพื้นที่บางกลอย ขอให้ส่งข้อมูลมาที่กระทรวงทรัพยากรธรรมชาติและสิ่งแวดล้อม โดยจะดำเนินการทางวินัยกับเจ้าหน้าที่รายนั้นต่อไป
อนึ่ง บริเวณพื้นที่ของบางกลอยนั้น ก่อนหน้านั้นเมื่อ พ.ศ.2539 มีพี่น้องประชาชนอยู่ 57 ครอบครัว 252 คน แต่ล่าสุด พ.ศ.2562 จากการสำรวจนั้นมีปริมาณครอบครัวเพิ่มขึ้นเป็น 116 ครอบครัว ประชากรเพิ่มขึ้นเป็น 672 คน ปัจจุบันมีพื้นที่ทำการเกษตรรวมกับพื้นที่ที่อยู่อาศัย 700 กว่าไร่ พื้นที่ 700 กว่าไร่นั้น ทางราชการหลายๆ หน่วยงานได้เข้าไปพัฒนา อาทิ สาธารณูปโภค พัฒนาแหล่งน้ำ มีทั้งระบบโซล่าเซลล์ มีทั้งระบบน้ำบาดาล ล่าสุดทางกระทรวงทรัพยากรธรรมชาติและสิ่งแวดล้อม โดยกรมทรัพยากรน้ำบาดาล และกรมทรัพยากรน้ำ ได้เข้าไปในพื้นที่ และได้พัฒนาระบบน้ำกินน้ำใช้ร่วมกับชาวบ้านแล้ว นอกจากนั้นยังได้ร่วมกับโรงเรียน ต.ช.ด. ในพื้นที่พัฒนาการฝึกอาชีพให้กับชาวบ้าน
ดังนั้น จากการทำงานอย่างต่อเนื่อง พื้นที่ส่วนใหญ่ของบางกลอยจะสามารถทำการเกษตรได้ แต่มีบางพื้นที่ที่น้ำยังเข้าไปไม่ถึง มีความแห้งแล้งเกิดขึ้น ก็อาจเป็นที่มาทำให้พี่น้องประชาชนอาจจะยังไม่ได้รับการเยียวยาหรือการพัฒนาในพื้นที่ตามที่ควร ซึ่งได้มอบหมายให้กรมทรัพยากรน้ำร่วมกับกำนัน ผู้ใหญ่บ้าน และชาวบ้านในพื้นที่ หารือเพื่อดำเนินการแก้ไขปัญหาร่วมกันแล้ว ซึ่งคาดว่าภายในปีนี้เราจะสามารถแก้ไขปัญหาของชาวบ้านบางกลอยได้
วันพฤหัสบดีที่ 25 มีนาคม 2564
ปรับกฎหมาย “ข้อมูลข่าวสารราชการ” หนุนประชาชนร่วมตรวจสอบภาครัฐ
...
ปัจจุบันสถานการณ์ต่าง ๆ ของโลกได้เปลี่ยนแปลงไป รวมทั้งวิถีการรับรู้ข้อมูลข่าวสารของประชาชนก็ไปอยู่ในโลกออนไลน์มากขึ้น ทำให้บทบัญญัติบางประการใน พ.ร.บ.ข้อมูลข่าวสารของราชการ พ.ศ.2540 ไม่สอดคล้องกับสภาพการณ์ปัจจุบัน ดังนั้น ครม. ได้เห็นชอบร่าง พ.ร.บ.ข้อมูลข่าวสารของราชการ (ฉบับที่ ..) พ.ศ. .... ซึ่งเป็นการแก้ไขเพิ่มเติม พ.ร.บ. ฉบับเดิม เพื่อให้การบังคับใช้กฎหมายมีประสิทธิภาพมากยิ่งขึ้น โดยสาระสำคัญของการปรับแก้ไขกฎหมายฉบับนี้ คือ
.
1. นำข้อมูลข่าวสารสาธารณะลงประกาศในราชกิจจานุเบกษา พร้อมเผยแพร่หรือเปิดเผยข้อมูลข่าวสารผ่านระบบดิจิทัล
.
2. หากหน่วยงานของรัฐไม่ประกาศ/ไม่จัดหาข้อมูลข่าวสารไว้ให้ประชาชนตรวจดู ปฏิบัติหน้าที่ล่าช้า หรือฝ่าฝืนไม่ปฏิบัติตาม พ.ร.บ.นี้ ประชาชนสามารถร้องเรียนต่อคณะกรรมการข้อมูลข่าวสารของราชการได้
.
3. ข้อมูลข่าวสารที่ห้ามเปิดเผย เช่น ข้อมูลที่อาจเกิดความเสียหายต่อสถาบันพระมหากษัตริย์และข้อมูลการถวายความปลอดภัย ข้อมูลความมั่นคงของรัฐ เช่น ด้านการทหารและการป้องกันประเทศ ด้านข่าวกรอง ก่อการร้าย เป็นต้น
.
4. ข้อมูลที่อาจก่อให้เกิดความเสียหายต่อความสัมพันธ์ระหว่างประเทศ ความมั่นคงทางเศรษฐกิจหรือการเงินการคลังของประเทศ เจ้าหน้าที่รัฐอาจมีคำสั่งไม่ให้เปิดเผยข้อมูลก็ได้
.
5. กรณีที่เจ้าหน้าที่รัฐมีคำสั่งไม่ให้เปิดเผยข้อมูลข่าวสารใด หรือมีคำสั่งไม่รับฟังคำคัดค้าน ผู้ร้องสามารถอุทธรณ์ต่อคณะกรรมการวินิจฉัยเปิดข้อมูลข่าวสารได้ ภายใน 15 วัน
.
6. กำหนดให้มีคณะกรรมการ 2 ชุดคือ 1) คณะกรรมการข้อมูลข่าวสารของราชการ และ 2) คณะกรรมการวินิจฉัยการเปิดเผยข้อมูลข่าวสารสาขาต่าง ๆ ทั้งนี้ หากผู้อุทธรณ์ไม่เห็นด้วยกับคำวินิจฉัยของคณะกรรมการวินิจฉัยฯ สามารถยื่นฟ้องต่อศาลปกครองได้ ภายใน 30 วัน
.
กฎหมายฉบับนี้ นอกจากจะเปิดโอกาสให้ประชาชนเข้าถึงข้อมูลข่าวสารสาธารณะได้อย่างทั่วถึงแล้ว ประชาชนยังสามารถตรวจสอบการทำงานของหน่วยงานของรัฐได้ด้วย ซึ่งจะส่งผลให้ขั้นตอนการทำงานเป็นไปอย่างโปร่งใส เกิดความคุ้มค่าในการใช้จ่ายงบประมาณ และการพัฒนาประเทศ
.
สำหรับขั้นตอนต่อไป จะนำส่งคณะกรรมการประสานงานสภาผู้แทนราษฎรพิจารณาก่อนเสนอรัฐสภา พร้อมแผนการจัดทำกฎหมายลำดับรอง กรอบระยะเวลา และกรอบสาระสำคัญของกฎหมายลำดับรองที่ต้องออกตามร่างพ.ร.บ. ดังกล่าวด้วย
#ไทยคู่ฟ้า#รวมไทยสร้างชาติ#ร่วมต้านโควิด19
-------------------